Chèf Pentagon nan Anonse Retrèt li Pou 2011
Robert Gates ki pral gen 67 an mwa pwochen an, anonse retrèt li lendi 16 out 2010 la
Minis defans ameriken an, Robert Gates, anonse li byen kapab kite pòs li a ane pwochèn nan --sa ki ta mete fen nan yon pasaj 4 tran nan tèt Pentagòn nan, 4 tran ki te chaje ak gwo evennman. Misye Gates pral genyen 67 tan mwa pwochen an; li pale pou l di: "Gen yon pwen kote ou rive, ou santi enèji w ap fini." Sepandan, pòtpawòl Pentagòn nan, Bryan Whitman ki t ap pale ak laprès lendi 16 out la, fè konnen moun pa bezwen panse anons misye Gates fè a ta vle di misye ap febli, paske li pral kontinye fè travay li pandan dènye mwa li rete pou l pase nan tèt Depatman Defans la. Misye Whitman di: “Mwen ta renmen mande n fèt atansyon: minis la pap annik leve pran direksyon pòt la epi li kite travay la. Gade byen sa l di sou kesyon an; li espere pran retrèt li an 2011." Pòtpawòl Bryan Whitman pa di si minis Gates fè diskisyon sou plan retrèt li a ak Prezidan Barack Obama. Sepandan depi ane pase a kèk otorite ameriken te fè konnen 2 zòm yo dakò pou Misye Gates rete nan pòs la jous nan fen ane 2010 la ; e se lè sa a li va fè diskisyon sou sa l vle fè nan lavni. Yon lòt kote, Òganizasyon Trete Atlantik Nò a (l’OTAN) fè konnen 3 manm nan fòs kowalisyon an pèdi lavi yo madi 17 jiyè 2010 la nan eksplozyon bonm separe ki fèt nan Afganistan. Yon bonm ki eksploze nan pati lès peyi a touye 2 sòlda, tandiske yon lòt ki fèt nan pati lwès la koze lanmò yon lòt manm fòs kowalisyon an. L’OTAN pa presize nasyonalite sòlda ki mouri yo.